Esimese miili esimene samm. Miili lõppu on asetatud 90 kg tähis punase lipukesega. Millega ma ennast selle saavutamisel premeerida võiks;). Ei mingit jäätist, vmt, sest ma tegelikult üldse ei ole magusahull. Nii et ei teagi praegu, aga aega ju veel on kah, küll ma midagi välja mõtlen. Ja  väike unistus on ka sellega seoses: ostsin endale kolm kuud tagasi ilusad musta värvi püksid. Ja loodan, et 90 kg peal nad juba mahuvad ümber mu keskkoha kinni nööpida. Siis saan nad töö juurde jalga panna;). Jään põnevusega ootama.    Täna hommikul niisiis kaalusin 103 kg. (Oma kaalu tahtel. - Ta on mul küll selline isepäine kohati ja näitab iga pealeastumisega eri numbrit. Peaks vist uue ostma, elektroonilise. Aga võibolla see olekski see, millega ennast 90 kilo peal premeerida;)?)    Varasemate aastate katsetuste põhjal olen välja selgitanud, et minu reaalselt olemasolevat (või olemasolematut) füüsilist koormust arvestades on mu kaalualandamiseks vajalik kalorinorm miinimum 1200 ja maksimum 1600 kcal vahel päevas. Kavala toiduvalikuga ei tohiks see väga saavutamatu olla. (Niipalju kui siiani proovinud olen. - Kahjuks on üritamine alatasa tahtejõu nõrkemise taha jäänud.) Ja liikumise juurde lisamiseks on mul arenguruumi veel ohtrasti.    Tänane päev algas teleka ees meeste 4x10km  teatesõidule kaasa elades ("couch potato"). Lahe oli, ja eestlased olid üllatavalt tublid, eriti see viimane sell seal, see Kaspar Kokk (kellest ma kuni tänase hommikuni mitte poolt silpigi ei olnud kuulnud). Veerpalust eeldaks tublidust juba kuidagi iseenesestmõistetavalt (kuigi see on vist tema suhtes ebaõiglane, ta võitles ikka selle esimese ringi ebaedu ülikõva pingutusega märkimisväärselt siiski väiksemaks). Ja sellele itaallasele elasin lausa murelikult kaasa, et ta vaeseke ometigi finišisse roomama  ei peaks väsimusest. Aga ta oli tasemel.    Kõige selle ilu kõrvale tarbisin ma hommikueinena viinereid võileiva ja tomatiga. (Viineritega läksin liiale ilmselt, 9 ei ole sobilik kogus viinereid kodanikule, kes kavatseb kaalu langetada.) Kokku koos kohvi ja oops! 4 ruudu pähklitega šokolaadiga oli hommikusöögi kaloriarv 1227 kcal.    Lõunasöögiaeg sulandus sujuvalt hommikusöögile otsa, sekka nõudepesemist ja selle käigus manustasin ära ühe mandariini ja kruusitäie soodajooki (kõrvetised)  suhkruga. Kokku 100 kcal.    Õhtusöök leidis aset kell pool kuus. Kodujuust koore ja tuunikalakonserviga. Laps ilmutas oma päeviku, kus rasvane märkus tunnis ebakohase ülalpidamise kohta. Lohutasin ennast ühe moskva saiakesega pluss 10 viinamarja. Kokkuarvutatult kogu päev 1913,5 kcal.    Olles kursis soovitusega, et kõik enne uinumist põske pistetu läheb otsemat teed kõhu peale pekiks, täna õhtul enam kaloreid ei manusta. Tõin endale hoopis suure pudeli vett ja timmin seda. Tööpaberid  on siin arvuti kõrval virnas ja kui selle sissekande lõpetan, võtan nad käsile. Ööpoole näidatavat telekast jäätantsu. SEDA tahan ma igatahes ka näha.    Esimese päeva kohta liiga palju kaloreid. Üritan viinerikiusatusest õppust võtta ja mõistliku arvuga piirduda järgmisel korral.    Homseks hommikueineks ei ole praegu veel plaane. Võibolla üks komponent oleks kurgivõileib (Ma EI SALLI putrusid, eriti hommikul - võibolla õnnestub seda harjumust ajapikku muuta.) Ja lõunaks võtan töö  juurde kaasa paar mandariini ja ühe õuna.